John Bercow , forseti breska þingsins , skammaði þingmenn í dag vegna orðræðu gærdagsins . Mikil reiði var þá á þingi en þar fór fram fyrsti fundurinn eftir að hæstiréttur ógilti ákvörðun ríkisstjórnarinnar um að fresta þingfundum . Á þingfundi gærdagsins sagði Boris Johnson forsætisráðherra til að mynda að besta leiðin til að minnast þingkonunnar Jo Cox væri að klára útgönguna úr Evrópusambandinu . Öfgafullur útgöngusinni myrti Cox í aðdraganda þjóðaratkvæðagreiðslunnar um Brexit sumarið 2016 . Í dag lýstu þingmenn svo óánægju sinni með að Johnson hafi í umræðum um útgöngumálið kallað frumvarp sem þingið samþykkti um að fresta útgöngu „ uppgjafarfrumvarp “ . Sagðist einn þingmanna Verkamannaflokksins til að mynda hafa fengið morðhótanir sem hann tengdi orðavali forsætisráðherrans .